Af Neil Bloem på Facebook

Her er et søjlediagram, der viser hvilke nationaliteter, der udgjorde de ti største grupper ud af de 72.339 mennesker, der i 2014 fik mulighed for at opholde sig lovligt her i landet. Jeg har fundet det på Danmark Statistiks hjemmeside, fordi medierne ikke gider gøre det.

Første- og andenpladsen går til hhv. rumænere og polakker, hvis ret til at være her i landet og arbejde er uløseligt forbundet med vores medlemskab af EU. Hvis man er utilfreds med at de overhovedet arbejder her i landet, så skal man kæmpe for at melde sig helt ud af EU – og det har selv DF opgivet. Hvis man er optaget af at disse mennesker arbejder under ordentlige forhold og at arbejdsgiverne ikke udnytter dem til at presse danske lønninger ned, så skal man melde sig under fagbevægelsens faner.

På trediepladsen er der så syrere som det eneste mellemøstlige indslag på listen. De har modtaget asylophold og familiesammenføring, fordi de er flygtet fra den værste humanitære katastrofe siden Anden Verdenskrig. FN’s flygtningeorgan UNHCR anslår at antallet af syriske flygtninge kan være oppe på 4,27 millioner – vi gav ophold til under 6.000 af dem i 2014.

På fjerdepladsen har vi så nogle amerikanere. De er hovedsaligt studerende, men de skulle vist ifølge Inger Støjberg være gode og vestlige nok på den der integrationsparate måde, så her er der i hvert fald ingen ko på isen.

Herefter følger så indere (mest arbejdstilladelser), tyskere (mest studerende), kinesere (mest arbejdstilladelser), litauere (mest arbejdstilladelser), ukrainere (mest praktikophold)

På tiendepladsen slutter vi så af med filipinere, hvis udelukkelse ville placere os i den trælse situation at mange velstående familier ikke ville kunne bruge underbetalte stuepiger til daglige huspligter længere, hvilket ville betyde at disse familier så ville blive nødt til gøre rent, vaske tøj og hente børn selv – og det kan vi jo ikke have.

Hvis du kender nogen, der har ondt i maven over den “massive tilstrømning” af udlændinge, så del gerne denne besked med dem. Så kan det være at vi kan få en bedre og mere frugtbar diskussion med udgangsgangspunkt i fakta i stedet for mavefornemmelser og skræmmekampagner.

Kilde: http://www.dst.dk/da/Statistik/NytHtml.aspx?cid=18861